
        Ignasi Gozalo Salellas (Darnius, 1977) és doctor per la Universitat de Pensilvània, assagista i professor de Comunicació i Filosofia a la Universitat Oberta de Catalunya (UOC). És coautor del llibre El síntoma Trump (2019) i els seu textos s’han publicat a mitjans com l’Ara, CTXT, La maleta de Portbou, La Marea o Público. 


         


        L’excepcionalitat permanent Els nostres estats d’excepció El sobirà és de nou entre nosaltres. No sempre el veiem però pertot és present: encarnat en diferents figures, controla la nostra quotidianitat i aplica, incessant, una excepcionalitat permanent. Tot recuperant el llenguatge juridicomilitar del segle XX i a mig camí de la crònica i l’assaig, Gozalo Salellas actualitza el concepte d’estat d’excepció en les societats contemporànies i desgrana els sis estats teleològics i somàtics dels quals el sobirà se serveix actualment. Reflexionar sobre el seu poder és entendre millor una condició clau del nostre temps. 

      

    
  
    
      
        Prefaci 


         


        Impulsat per una dècada viscuda a cavall entre els Estats Units –a les ciutats de Nova York, Filadèlfia i Columbus– i Barcelona, aquest llibret reuneix reflexions sobre dues cultures ben diferents, però unides per l’expressió d’una nova política sàdica i teològica. El resultat són idees i deliris escrits en tres llengües –català, castellà i anglès– a mig camí entre l’assaig i la crònica d’una era; una era convulsa que mereix ser pensada sota el prisma de l’excepcionalitat permanent. El text s’articula al voltant de sis estats col·lectius d’excepció, diluïts sovint entre ells, que caracteritzen la realitat que he viscut entre l’aquí i l’allà. 


        En els darrers temps, hem assistit a l’expansió de l’ús del concepte d’emergència: l’emergència climàtica, la social, la humanitària i, per descomptat, la sanitària en precedeixen un llarg etcètera. L’abús del terme respon a la lògica d’un pànic col·lectivitzat, propagat tant per mitjans de comunicació com per interessos polítics i econòmics, però també a un catastrofisme acrític i desmobilitzador. En aquest llibret es proposa l’excepcionalitat, en comptes de l’emergència, com a paradigma del nostre temps. Perquè si l’emergència ens condueix a la imminència, a allò que necessita ser superat al mateix ritme incessant dels nostres temps, l’excepcionalitat és el que ens aboca subtilment a la paràlisi individual i col·lectiva, a una espècie de mort en vida que Marina Garcés va caracteritzar com un camí insuportable cap a la «condició pòstuma». El que vol el llibre és explicar un temps agònic i sense fi, produït per un complex entramat de formes de poder que no tenen límits ni rostre. L’estat d’emergència sanitària declarat per l’Organització Mundial de la Salut, que es va estendre ininterrompudament durant tres anys i poc més de tres mesos –1.191 dies, de gener del 2020 a maig del 2023–, ho exemplifica a la perfecció. 


        Cada capítol està travessat per microexcepcionalitats que ens angoixen o assetgen d’alguna manera: de l’onada autoritària procedent d’Amèrica i que ara inflama també Europa, a les diferents respostes a les crisis de refugiats continentals; del complex i mutant fenomen de la covid-19, als conflictes nacionals en què les sobiranies populars esclaten en mans de nous sobirans-déus; de la violència institucional i el control virtual, a la despossessió més preuada de totes: la finitud de la Terra en si mateixa. Totes aquestes realitats constitueixen el que avui, en ple segle XXI, podem definir com els nostres estats d’excepció. Alguns dels temes abordats al text han estat pensats conjuntament amb els meus estudiants del màster de Filosofia per als Reptes Contemporanis de la UOC i de doctorat a l’Ohio State University, així com amb diversos col·legues interlocutors en les meves etapes en aquesta darrera universitat i a les de Pensilvània, Colúmbia i Bryn Mawr College. També els he tractat en diferents articles als diaris Ara, CTXT i Público i a la revista La maleta de Portbou. A tots ells agraeixo l’espai i el diàleg oferts per pensar sobre aquestes qüestions complexes que ens afecten a tots. Finalment, vull agrair a Isabel Obiols la confiança en aquest llibre i a Ferran Muñoz Jofre el càlid i rigorós acompanyament en l’edició final. 

      

    
  
    
      
        Introducció. 

        L’excepcionalitat 

        quotidiana, la nostra 

        teologia política 


        

        Els nous anys vint. No és que estiguem als anys 1920, és que estem en uns nous anys vint que repliquen, amb tècniques contemporànies, el laboratori ideològic dels terribles anys trenta del segle passat, forja no tan sols d’una suma inèdita de tirans, sinó també de la idea del mal absolut. Aquella dècada, que Fritz Stern definiria com «la gran condemnació d’Occident» –un atac a l’essència pròpia, amb la revocació dels drets civils i la tortura i l’aniquilació humanes iniciades pel Tercer Reich germànicassajaria el que el jurista i pensador conservador Carl Schmitt definiria com una «teologia política». 


        Ara, de nou, correm el risc de caure en la temptació teològica. De fet, vivim immersos en un món tan secular com teològic: secular és la nostra manera de viure en el món; teològica és la fe amb què certs sectors de la societat s’entreguen a doctrines que imposen ideologies en nom de la veritat. Ple de totalitats renovades, el món agònic que ens ha tocat viure carbura gràcies al mateix motor que fa un segle: l’exercici de la decisió per part de les elits. Si llavors l’exercien dictadors i totalitarismes, ara la dominació és transparent i líquida, anònima i esquiva. 


        Per a Schmitt, la relació entre política i teologia al segle XX requeia en l’equivalència entre l’estat d’excepció típic de les dictadures i dels estats totalitaris i el miracle, tant en la teologia cristiana com en la judaica: un moment de salvació. L’autor, profundament catòlic i detractor furibund del pluralisme polític com a forma de convivència del poble i del liberalisme com a ideologia, materialitzaria una perillosa amistat amb el règim nazi. Davant d’una Alemanya en crisi –la República de Weimar–, Carl Schmitt va articular una teoria en què la decisió s’imposa a la norma i un sobirà s’imposa al Parlament. En síntesi, una excepció que s’imposa al procediment normalitzat i democràtic de l’Estat i que aposta per la decisió individual i autoritària en comptes de la deliberació col·lectiva. 


        Per definició jurídica, la restricció de drets i la paralització dels serveis públics són els trets característics principals de l’estat d’excepció. El projecte de Schmitt, en canvi, era més ambiciós, i no buscava la simple suspensió temporal de la normalitat –l’excepció–, sinó imposar una condició d’excepcionalitat política: la dictadura, el gran experiment polític del segle XX. Si ens centrem en l’actualitat, podem concloure que l’estat ha deixat de ser la forma d’excepció sostinguda en el temps, deixant pas a la condició permanent ja advertida pel filòsof Walter Benjamin fa quasi un segle, a la seva coneguda vuitena tesi sobre el concepte d’història: 


        

        La tradició dels oprimits ens ensenya que  l’«estat d’excepció» en què vivim és la regla.  […] Llavors se’ns farà evident que tenim el  deure de provocar l’arribada del veritable estat d’excepció; i d’aquesta manera millorarà la  nostra posició en la lluita contra el feixisme.1 


        

        D’aquesta manera, veiem com el llenguatge militaritzat que va monopolitzar el segle dels estats –en què conviurien l’«Estat» com a subjecte polític i l’«estat» com a momentum polític– es torna civil, secular, però en manté l’essència restrictiva, repressora i vigilant dels totalitarismes. Naveguem per les aigües d’una excepció secularitzada que ja no és juridicomilitar, sinó somàtica i personalitzada. 


        

        L’excepció extensificada. Vivim el temps en què l’excepció es presenta quotidiana, extenuant, sostinguda en el temps. Sintetitzant: s’ha passat de l’excepció intensificada, puntual, de caràcter politicomilitar, a la dilatació de l’experiència excepcional. Benjamin –pensador del moment bèl·lic del primer terç de segle XX, com Schmitt– va teoritzar l’excepció permanent inspirant-se en les dictadures que, impulsant els nacionalismes feixistes, s’oposaven a la democràcia. Actualment, en canvi, l’excepcionalitat indefinida s’invoca en nom de la democràcia, sovint de la mà d’un capitalisme que ens condueix a l’abisme. L’11-S novaiorquès inaugurava aquest període en nom de la «veritat duradora» i amb un camp de concentració particular, Guantánamo, i els seus presoners indefinits. 


        És així com hem arribat a la situació actual, abocats a una febre pel control dels ciutadans que, en nom de la democràcia, ens ofega per mitjà de les seves nombroses expressions, cap de les quals és clara: la guerra contemporània –amb la reaparició del fantasma red scare antisoviètic i la febre imperialista–, l’ansietat al llarg de l’última gran pandèmia –en les fases d’alarma, emergència, setge–, l’anunci de l’esgotament dels recursos energètics i alimentaris, els conflictes nacionals que invoquen el segle de les grans guerres –tant a través de la referència nostàlgica com de la recreació de les seves lògiques–, la crisi dels desplaçats i les seves retòriques paradoxals –Síria, el Magrib, l’Europa de l’Est– o, en una espècie d’embolcall d’excepcionalitats, l’omnipresència de les xarxes i la seva capacitat per fer-nos viure de manera agònica. 


        La nova dimensió de l’excepcionalitat té altres mutacions. És el cas de la pèrdua de la dimensió interestatal en la relació amic/enemic, una condició de l’excepció indispensable a l’hora de pensar el segle XX. El que caracteritza el temps excepcional contemporani és que qualsevol individu del món pot ser l’enemic –d’Estats, de règims i de civilitzacions senceres–, tal com ens va demostrar la voluntat totalitzadora aplicada per l’administració Bush Jr. en nom d’Occident arran de l’11-S. Fins i tot la guerra de Rússia amb Ucraïna ha superat el marc estatal i ha transcendit les seves fronteres, amb la implicació inèdita de l’OTAN i de la Unió Europea. Per contra, els Estats busquen dins les seves pròpies fronteres l’enemic o partisà. La dissidència esdevé traïció i enemistat. 


        La violència, al seu torn, ja no es debat entre la violència restituïdora de les dictadures (Schmitt) o la revolucionària de la resistència (Benjamin), ni entre el miracle o la catàstrofe. És una violència tan persistent com tènue, que desgasta però no aniquila. És una violència que s’alimenta del desig de supervivència mentre ens condueix cap a un nou esglaó de vulnerabilitat –una condició central del nostre temps, a parer de Judith Butler–: la precarietat. És en aquesta línia que Isabell Lorey ha explicat a State of Insecurity (Estat d’inseguretat) que la maquinària de dominació ha canviat de nom però no pas de caracterització: la precarietat és la condició contemporània de l’explotació. De fet, parafrasejant Benjamin, Lorey afirma: «La precarització ja no és l’excepció, sinó la regla».2 


        Però la vulnerabilitat no és tan sols una explotació del cos treballador. També és una condició de control biopolític que s’exerceix a través de la ment i que afecta les conductes. El nou món postneoliberal, que és il·liberal, doctrinari, tirànic i impositiu, converteix la inseguretat de la precarietat en l’extenuació de l

